次韵四弟以道十二弟叔與法王唱和兼示無斁弟二首  其二
作者：晁補之
朝代：宋

paragraphs: 吾人伯仲間，一語可物色。
氣自寡所諧，窮乃足所歷。
家風藐五世，不肯適人適。
意行無險易，又跣不著屐。
文詞如苦李，慘腹人莫食。
猶矜不傳妙，坐恐兒曹得。
學憐新又新，老奈日復日。
伯以最恬愉，何由採之出。
無斁能寡言，猶堪謝前識。
叔與氣尚豪，搘頤視屋極。
斯文惡表襮，枯魚戒所忽。
應如魯宮籀，藏壁俟其坼。